**ΣΧΕΔΙΟ ΟΡΩΝ ΕΚΜΙΣΘΩΣΗΣ ΤΗΣ ΔΗΜΟΤΙΙΚΗΣ ΕΚΤΑΣΗΣ 243,96τ.μ. ΕΝΤΟΣ ΤΟΥ Ο.Τ91 ΣΤΟ ΠΑΛΗΟ ΚΑΒΑΛΑΣ**

**ΔΙΑΚΗΡΥΞΗ ΔΗΜΟΠΡΑΣΙΑΣ ΓΙΑ ΤΗΝ ΕΚΜΙΣΘΩΣΗ ΔΗΜΟΤΙΚΗΣ ΕΚΤΑΣΗΣ**

**Ο ΔΗΜΑΡΧΟΣ ΚΑΒΑΛΑΣ**

Έχοντας υπόψη:

1. τις διατάξεις του Π.Δ. 270/81, (ΦΕΚ Α' 77/30-3-81)
2. τις διατάξεις της παρ. 1 του αρθρ.192 του Ν.3463/06 (Δ.Κ.Κ)
3. τις διατάξεις της περίπτ. δ΄ και ε΄ της παρ. 1 του αρθρ.72 του Ν.3852/2010 (ΦΕΚ 87/7-6-10)
4. τις διατάξεις του αρθρ.196 του Ν.4555/2019 (Δ.Κ.Κ)
5. την υπ΄αριθ. 7/2023 απόφαση Δημοτικής Κοινότητας Καβάλας
6. την υπ΄ αριθ. 42/2023 απόφαση του Δημοτικού Συμβουλίου Καβάλας

**ΠΡΟΚΗΡΥΣΣΕΙ**

**δημοπρασία πλειοδοτική, φανερή και προφορική** για την εκμίσθωση δημοτικής έκτασης 243,96τ.μ. στο Παληό Καβάλας, που περιγράφεται παρακάτω και καλούμε τους ενδιαφερόμενους να εκδηλώσουν ενδιαφέρον σε προθεσμία δέκα (10) ημερών από την δημοσίευση της διακήρυξης.

**Άρθρο 1. Περιγραφή χώρου**

Στο Παληό Καβάλας εκμισθώνεται δημοτική έκταση 243,96τμ. η οποία βρίσκεται εντός του Ο.Τ91 και πλησίον του ξενοδοχείου “PORTO PALIO”, και θα χρησιμοποιηθεί ως χώρος τοποθέτησης για ξαπλώστρες.

**Άρθρο 2. Διάρκεια εκμίσθωσης**

Η διάρκεια της εκμίσθωσης θα είναι για **3**  **( τρία ) έτη** και θα ισχύει από την ημερομηνία υπογραφής της συμβάσεως.

**Άρθρο 3. Τόπος και ημέρα διεξαγωγής της δημοπρασίας**

Η δημοπρασία θα διεξαχθεί την  **27η Απριλίου 2023 , ημέρα Πέμπτη και ώρα 12:00 π.μ.** στην αίθουσα συνεδριάσεων και συγκεντρώσεων της Οικονομικής Υπηρεσίας του Δήμου Καβάλας, που βρίσκετε στον πρώτο όροφο του κτηρίου της Δημοτικής Αστυνομίας επί της οδού Κ. Παλαιολόγου 4, ενώπιον της αρμόδιας επιτροπής.

**Άρθρο 4. Τρόπος Διενέργειας της Δημοπρασίας**

Η δημοπρασία είναι φανερή και προφορική, διεξάγεται δε κατά την ορισθείσα ημέρα και ώρα που αναφέρεται παρακάτω. Η δημοπρασία μπορεί να συνεχιστεί και πέραν της οριζόμενης στη διακήρυξη ώρας, εφ' όσον εξακολουθούν άνευ διακοπής οι προσφορές. Για τη συνέχιση της δημοπρασίας και πέραν της οριζόμενης ώρας αποφασίζει η Επιτροπή, η απόφαση της οποίας καταχωρείται στα πρακτικά.

Οι προσφορές των πλειοδοτών αναγράφονται στα πρακτικά κατά σειρά εκφωνήσεως μετά του ονοματεπωνύμου του πλειοδότη. Κάθε προσφορά είναι δεσμευτική δια τον εκάστοτε πλειοδοτούντα, η δέσμευση αυτή μεταφέρεται αλληλοδιαδόχως από τον πρώτο στους ακόλουθους και επιβαρύνει οριστικώς τον τελευταίο πλειοδότη.

Αν κάποιος πλειοδοτεί για λογαριασμό άλλου, οφείλει να το δηλώσει στην επιτροπή της δημοπρασίας, πριν της ενάρξεως του διαγωνισμού, παρουσιάζοντας και το νόμιμο πληρεξούσιο έγγραφο, αλλιώς θεωρείται ότι μετέχει για δικό του λογαριασμό.

Η απόφαση της επιτροπής δημοπρασίας περί αποκλεισμού ενδιαφερομένου να συμμετάσχει στη δημοπρασία, επειδή δεν πληροί τους υπό της οικείας διακηρύξεως προβλεπόμενους όρους, αναγράφεται στα πρακτικά. Τα πρακτικά της δημοπρασίας συντάσσονται εφ' απλού χάρτου.

**Άρθρο 5. Ελάχιστο όριο της πρώτης προσφοράς**

Κατώτατο όριο πρώτης προσφοράς ορίζεται το ποσό των **13 €/τ.μ. ετησίως**, μη συμπεριλαμβανομένου του νομίμου τέλους χαρτοσήμου.

Το μίσθωμα θα καταβάλλεται σε δύο δόσεις, η πρώτη το πρώτο δεκαήμερο του Φεβρουαρίου και η δεύτερη το πρώτο δεκαήμερο του Ιουνίου κάθε έτοςκαι θα αναπροσαρμόζεται ανά έτος μέχρι τη λήξη της μίσθωσης σύμφωνα με τον ισχύοντα τιμάριθμο.

Το μίσθωμα οφείλεται και θα καταβάλλεται από το μισθωτή για όλο το έτος και η μη καταβολή του μισθώματος εντός της προαναφερομένης προθεσμίας, επιφέρει τις κατά το νόμο προσαυξήσεις λόγω εκπροθέσμου καταβολής.

**Άρθρο 6. Συμμετοχή στη δημοπρασία**

Για να γίνει κάποιος ενδιαφερόμενος δεκτός στη δημοπρασία, απαιτείται να καταθέσει επί ποινή αποκλεισμού τα κάτωθι δικαιολογητικά:

**Για φυσικά πρόσωπα:**

1. αστυνομική ταυτότητα φυσικού προσώπου καθώς και του αξιόχρεου εγγυητή του
2. υπεύθυνη δήλωση του φυσικού προσώπου και του εγγυητή ότι «έλαβε γνώση των όρων της παρούσας διακήρυξης και τους αποδέχεται πλήρως και ανεπιφύλακτα». Ο εγγυητής θα είναι αλληλέγγυος και καθ’ ολοκληρία υπεύθυνος με τον πλειοδότη για την εκπλήρωση των συμβατικών όρων
3. βεβαιώσεις ασφαλιστικής και φορολογικής ενημερότητας του ενδιαφερόμενου και του εγγυητή αυτού που να είναι σε ισχύ κατά την ημέρα της δημοπρασίας, (**ότι δεν οφείλουν από οποιαδήποτε αιτία σε Ασφαλιστικούς Οργανισμούς- Ταμεία)**
4. εν ισχύ κατά την ημέρα της δημοπρασίας **άδεια λειτουργίας της επιχείρησης**
5. **Απόσπασμα ποινικού μητρώου** καιπιστοποιητικό εισαγγελικής αρχής για μη ποινική δίωξη (με επίσημη μετάφραση, όταν πρόκειται για πιστοποιητικά προερχόμενα από εξωτερικού)
6. **Πιστοποιητικό πρωτοδικείου** περί μη υποβολής αίτησης για την κήρυξη σε κατάσταση πτώχευσης ή θέσεως σε εκκαθάριση ή σε αναγκαστική διαχείριση των φυσικών και νομικών προσώπων που συμμετέχουν στη δημοπρασία (με επίσημη μετάφραση, όταν πρόκειται για πιστοποιητικά προερχόμενα από εξωτερικού)
7. βεβαίωση του Τμήματος Ταμείου του Δήμου Καβάλας ότι δεν έχει οφειλές από οποιαδήποτε αιτία προς το Δήμο Καβάλας ή έχει εισαχθεί σε ρύθμιση και ανταποκρίνεται στις υποχρεώσεις του. **Προσοχή,** Με κανένα τρόπο δεν θα γίνονται δεκτοί στη δημοπρασία, ούτε σαν πλειοδότες ούτε σαν εγγυητές, οφειλέτες του Δήμου με ληξιπρόθεσμες οφειλές.

**Για εταιρίες:**

1. αστυνομική ταυτότητα του εκπροσώπου του νομικού προσώπου καθώς και του αξιόχρεου εγγυητή του
2. υπεύθυνη δήλωση από τον εκπρόσωπο νομικού προσώπου για αποδοχή αξιόχρεου εγγυητή με πλήρη στοιχεία προσδιορισμού του. Ο εγγυητής θα είναι αλληλέγγυος και καθ’ ολοκληρία υπεύθυνος με τον πλειοδότη για την εκπλήρωση των συμβατικών όρων
3. υπεύθυνη δήλωση του εκπροσώπου και του εγγυητή ότι «έλαβε γνώση των όρων της παρούσας διακήρυξης και τους αποδέχεται πλήρως και ανεπιφύλακτα»
4. βεβαιώσεις **ασφαλιστικής** (**ότι δεν οφείλουν από οποιαδήποτε αιτία σε Ασφαλιστικούς Οργανισμούς- Ταμεία)** και **φορολογικής ενημερότητας** του νομικού προσώπου, του εκπροσώπου και του εγγυητή που να είναι σε ισχύ κατά την ημέρα της δημοπρασίας,
5. εν ισχύ κατά την ημέρα της δημοπρασίας **άδεια λειτουργίας της επιχείρησης**
6. φωτοαντίγραφο του καταστατικού με όλες τις τυχόν τροποποιήσεις, από το οποίο να προκύπτει ο νόμιμος εκπρόσωπος της εταιρίας. Ειδικά για ανώνυμες εταιρίες απαιτείται επιπλέον πρακτικό ορισμού Διοικητικού Συμβουλίου
7. **απόσπασμα Ποινικού Μητρώου**: i) των διαχειριστών σε περίπτωση ΟΕ, ΕΕ και ΕΠΕ ή ii) του Προέδρου και του Διευθύνοντα Συμβούλου σε περίπτωση ΑΕ. Σε περίπτωση μη λευκού ποινικού μητρώου, θα υποβάλλεται ένορκη βεβαίωση ενώπιον δικαστικής αρχής ή συμβολαιογράφου περί των αδικημάτων που αφορούν οι καταδίκες που είναι σημειωμένες στο μητρώο (με επίσημη μετάφραση, όταν πρόκειται για πιστοποιητικά προερχόμενα από εξωτερικού)
8. **Πιστοποιητικό πρωτοδικείου** περί μη υποβολής αίτησης για την κήρυξη σε κατάσταση πτώχευσης ή θέσεως σε εκκαθάριση ή σε αναγκαστική διαχείριση των φυσικών και νομικών προσώπων που συμμετέχουν στη δημοπρασία (με επίσημη μετάφραση, όταν πρόκειται για πιστοποιητικά προερχόμενα από εξωτερικού)
9. βεβαίωση του Τμήματος Ταμείου του Δήμου Καβάλας ότι δεν έχει οφειλές από οποιαδήποτε αιτία προς το Δήμο Καβάλας ή έχει εισαχθεί σε ρύθμιση και ανταποκρίνεται στις υποχρεώσεις του, **του νομικού προσώπου**, **του εκπροσώπου** και **του εγγυητή** που να είναι σε ισχύ κατά την ημέρα της δημοπρασίας. **Προσοχή**, με κανένα τρόπο δεν θα γίνονται δεκτοί στη δημοπρασία, σαν πλειοδότες, εκπρόσωποι νομικών προσώπων ή εγγυητές, οφειλέτες του Δήμου με ληξιπρόθεσμες οφειλές.

**Κοινά δικαιολογητικά:**

1. **Άδεια λειτουργίας** καταστήματος υγειονομικού ενδιαφέροντος.
2. Εγγύηση συμμετοχής στο διαγωνισμό (αναγνωρισμένης τράπεζας ή γραμμάτιο εγγυήσεως του ταμείου παρακαταθηκών και δανείων) της πρώτης προσφοράς θα είναι **το ποσό των 317,15 € (ήτοι το δέκα τοις εκατό της πρώτης προσφοράς του ετησίου μισθώματος).** Η εγγύηση αυτή θα αντικατασταθεί με άλλη καλής εκτέλεσης των όρων της σύμβασης, ίση με το ετήσιο μίσθωμα, κατά την υπογραφή της. Η τελευταία εγγυητική επιστολή θα παραμείνει στην αρμόδια Υπηρεσία του Δήμου καθ’ όλη τη διάρκεια της μισθώσεως, θα αποδοθεί δε στον αντισυμβαλλόμενο μετά τη λήξη της σύμβασης και την κατά τους όρους αυτής εκπλήρωση όλων των υποχρεώσεών του. Όσον αφορά τους υπόλοιπους συμμετέχοντες, οι εγγυήσεις συμμετοχής τους θα επιστραφούν ατόκως εντός δεκαημέρου από την κατακύρωση του αποτελέσματος της δημοπρασίας.

**Άρθρο 7. Εγγύηση συμμετοχής**

Ουδείς είναι δεκτός στην δημοπρασία, αν δεν προσαγάγει, για την συμμετοχή του στη δημοπρασία, ως εγγύηση στην επιτροπή διενεργείας της δημοπρασίας, γραμμάτιο συστάσεως παρακαταθήκης του Ταμείου Παρακαταθηκών και Δανείων, ή εγγυητική επιστολή ανεγνωρισμένης Τράπεζας, ή βεβαίωση του Ταμείου Παρακαταθηκών και Δανείων περί παρακαταθέσεως σε αυτό από αυτόν που επιθυμεί να λάβει μέρος στην δημοπρασία ή άλλου ο οποίος ενεργεί για λογαριασμό του διαγωνιζομένου, ομολογιών Δημοσίου, Τραπέζης, ή Οργανισμού κοινής ωφελείας, που αναγνωρίζεται για εγγυοδοσίες, ποσό ίσο προς το ένα δέκατο (1/10) του οριζόμενου ελάχιστου ορίου πρώτης προσφοράς της διακήρυξης.

**Άρθρο 8. Εγγυητής**

Ο πλειοδότης υποχρεώνεται να προσκομίσει αξιόχρεο εγγυητή που θα υπογράψει το πρακτικό της δημοπρασίας και τη σύμβαση που θα συναφθεί και έτσι θα είναι αυτεπάγγελτα και εξ΄ ολοκλήρου υπεύθυνος με το μισθωτή για την εκπλήρωση των όρων της σύμβασης.

**Άρθρο 9. Δικαίωμα αποζημίωσης**

Τα πρακτικά της δημοπρασίας αφού υπογραφούν από την αρμόδια επιτροπή θα εγκριθούν από τη Οικονομική Επιτροπή χωρίς κανένα δικαίωμα του τελευταίου πλειοδότη να ζητήσει αποζημίωση ή άλλη αξίωση για τη μη έγκριση των πρακτικών ή τη καθυστέρηση κοινοποίησης της έγκρισής τους. Επίσης δε δικαιούνται αποζημίωση ή μείωση του ενοικίου από οποιοδήποτε λόγο ή άλλη αιτία μείωσης εισπράξεων.

**Άρθρο 10. Σύμβαση**

Ο τελευταίος πλειοδότης υποχρεούται εντός δέκα (10) ημερών από την κοινοποίηση του αποτελέσματος της δημοπρασίας, της απόφασης της Οικονομικής Επιτροπής «περί έγκρισης του αποτελέσματος της δημοπρασίας», να προσέλθει μαζί με τον εγγυητή του για την σύνταξη και υπογραφή του σχετικού συμφωνητικού.

Σε περίπτωση που δεν προσέλθει έγκαιρα αυτός κηρύσσεται έκπτωτος με απόφαση του Δημοτικού Συμβουλίου και ενεργείται αναπλειστηριασμός σε βάρος του και σε βάρος του εγγυητή του που είναι υπεύθυνοι για τη διαφορά του νέου μισθώματος από τη προηγούμενη δημοπρασία, η δε εγγύηση που κατατέθηκε καταπίπτει υπέρ του Δήμου αυτοδίκαια.

**Άρθρο 11. Εγγύηση καλής εκτέλεσης**

Μετά την υπογραφή του συμφωνητικού ο πλειοδότης υποχρεούται να αντικαταστήσει την εγγυητική επιστολή συμμετοχής με άλλη, εγγυητική επιστολή καλής εκτέλεσης ποσού ίσου με το ετήσιο μίσθωμαγια την εξασφάλιση της έγκαιρης καταβολής του μισθώματος και την ακριβή εκπλήρωση των όρων του παρόντος. Την εγγυητική επιστολή θα αναλάβει ο μισθωτής μετά την εμπρόθεσμη αποχώρησή του από το μίσθιο, μετά τη λήξη της μίσθωσης και την τήρηση των όρων του συμφωνητικού, ρητά συνομολογείται ότι **η εγγύηση αυτή δεν μπορεί να συμψηφισθεί με μισθώματα**.

**Άρθρο 12. Αναμίσθωση – Υπεκμίσθωση-Παράταση χρόνου**

Σιωπηρή αναμίσθωση, υπεκμίσθωση του μισθίου είτε ολική είτε μερική και η παράταση του χρόνου της μίσθωσης από τον μισθωτή απαγορεύεται απολύτως με ποινή έκπτωσης. Για κανένα λόγο δεν μπορεί να θεωρηθεί ως τέτοια ή από οποιαδήποτε άλλη αιτία παραμονή του μισθωτή στο μίσθιο μετά τη λήξη της μίσθωσης.

**Άρθρο 13. Υποχρεώσεις μισθωτή**

Ο μισθωτής υποχρεούται να διατηρεί και διαφυλάσσει την κατοχή του μισθίου, τα όρια αυτού σύμφωνα με το σχεδιάγραμμα και εν γένει το μίσθιο, σε καλή κατάσταση, προστατεύοντας αυτό απέναντι σε κάθε καταπάτηση, διαφορετικά ευθύνεται σε αποζημίωση για φθορές και βλάβες που προκλήθηκαν στο μίσθιο από αυτόν ή το προσωπικό του.

Ακόμη, υποχρεούται να διατηρεί το μίσθιο καθαρό και να το χρησιμοποιεί με τρόπο που να μην θίγει την ησυχία, την υγεία, εργασία, ασφάλεια και τα χρηστά ήθη των περιοίκων του ακινήτου, να μην ρυπαίνει τον περιβάλλοντα κοινόχρηστο χώρο και να συμπεριφέρεται ευπρεπώς σε πολίτες.

**Άρθρο 14.**

Οποιαδήποτε φθορά κι εάν επέλθει κατά τον χρόνο της μίσθωσης, ο μισθωτής υποχρεούται να την τακτοποιήσει δίχως να ζητήσει από τον Δήμο οποιαδήποτε υλική ή χρηματική αποζημίωση εκτός των φθορών εξαιτίας θεομηνιών. Ο μισθωτής υποχρεούται όταν λήξει η σύμβαση να παραδώσει το μίσθιο στην υφιστάμενη κατάσταση τη δεδομένη χρονική στιγμή.

**Άρθρο 15.**

Απαγορεύεται κάθε αλλοίωση, εγκατάσταση, τροποποίηση, επισκευή ή μεταρρύθμιση του χώρου από τον ενοικιαστή χωρίς έγκριση του αρμοδίου γραφείου του Δήμου Καβάλας και τη **σύμφωνη γνώμη της Τεχνικής Υπηρεσίας του Δήμου**, τα οποία πρέπει εγγράφως να ζητηθούν. Επίσης, οποιαδήποτε έγγραφα που αφορούν την έκταση (οικοδομική άδεια κ.α.) πρέπει εγγράφως να ζητηθούν από τις αρμόδιες υπηρεσίες.

Κάθε έστω αναγκαία προσθήκη διαμόρφωσης στο δημοτικό χώρο που μισθώνεται από τον μισθωτή, παραμένει σε όφελος του χώρου μη δυναμένου του μισθωτού να αξιώσει αποζημίωση για ότι κατασκεύασε στο δημοτικό χώρο, δυναμένου του εκμισθωτή να αξιώσει την επαναφορά των πραγμάτων στην πρότερη κατάσταση με δαπάνες του μισθωτή.

**Άρθρο 16. Λήξη μίσθωσης**

Ο Δήμος επιφυλάσσει στον εαυτό του το δικαίωμα να καταγγείλει μετά από προειδοποίηση ενός μήνα τη μίσθωση, να προβεί στην έξωση του μισθωτή, να κηρύξει σε κατάπτωση υπέρ του Δήμου της εγγυητικής επιστολής, να θεωρήσει ότι καθίστανται ληξιπρόθεσμα και απαιτητά όλα τα μη δεδουλευμένα και μη ληξιπρόθεσμα μισθώματα και να επιδιώξει την είσπραξη αποζημίωσης από οποιαδήποτε άλλη ζημία: α) Εάν ο μισθωτής καθυστερήσει το πολύ δέκα πέντε (15) ημέρες στην καταβολή των μισθωμάτων από τις ημερομηνίες που ορίζει το **άρθρο 5,** β) δεν τηρεί τις προϋποθέσεις των όρων εκμίσθωσης και γ) εάν άλλοι τεχνικοί ή άλλοι λόγοι επιβάλλουν τη διαρρύθμιση, διαμόρφωση ή αλλαγή της χρήσης του εν λόγω δημοτικού χώρου.

**Άρθρο 17.**

Ο μισθωτής αφού λάβει γνώση της κατάστασης του χώρου, δεν έχει δικαίωμα στην επιστροφή ή μείωση του δικαιώματος της μίσθωσης και για το λόγο αυτό, να προβεί στη μονομερή λύση της σχετικής σύμβασης. Επίσης ο Δήμος έχει το δικαίωμα να επισκέπτεται με όργανά του το ακίνητο για να εξακριβώσει την καλή του κατάσταση και εν γένει τη λειτουργία για την οποία εκμισθώθηκε.

**Άρθρο 18.**

Η μίσθωση θα λειτουργεί στο όνομα ή την επωνυμία του μισθωτή που θα προκύψει από την δημοπρασία και απαγορεύεται η με οποιονδήποτε τρόπο μεταβίβαση ή παραχώρηση της χρήσης του μισθίου σε τρίτο πρόσωπο ή συνιστώμενη εταιρεία από το μισθωτή χωρίς την έγκριση του Δημοτικού Συμβουλίου.

**Άρθρο 19.**

Τα έξοδα τυχών έκδοσης οικοδομικής άδειας και κατασκευών, τα τέλη καθαριότητας, ηλεκτροφωτισμού και ύδρευσης θα βαρύνουν τον μισθωτή.

**Άρθρο 20. Δημοσίευση Διακήρυξης**

Η διακήρυξη θα δημοσιευθεί τουλάχιστον **δέκα (10) ημέρες** πριν από τη διενέργεια της δημοπρασίας με τοιχοκόλληση αντιγράφου αυτής στον πίνακα ανακοινώσεων του δημοτικού καταστήματος Καβάλας, θα δημοσιευτεί σε τοπική εφημερίδα της Καβάλας, και θα αναρτηθεί στην ιστοσελίδα του δήμου ***kavala.gov.gr***, καθώς και στη διαύγεια.

Τα κηρύκεια δικαιώματα έξοδα δημοσίευσης χαρτόσημα κ.λ.π., βαρύνουν το τελευταίο πλειοδότη.

**Άρθρο 21. Επανάληψη της δημοπρασίας**

Η δημοπρασία επαναλαμβάνεται οίκοθεν από τον δήμαρχο εάν δεν παρουσιάσθηκε κατ' αυτήν πλειοδότης.

Η δημοπρασία επαναλαμβάνεται κατόπιν αποφάσεως του δημοτικού συμβουλίου όταν:

α) το αποτέλεσμα αυτής δεν εγκριθεί από τη Οικονομική επιτροπή ή το δημοτικό συμβούλιο ή την αρμόδια Διοικητική αρχή λόγω ασύμφορου του επιτευχθέντος αποτελέσματος ή σφάλματος στη διενέργεια της δημοπρασίας

β) μετά την κατακύρωση της δημοπρασίας, ο τελευταίος πλειοδότης και ο εγγυητής του αρνούνται να υπογράψουν τα πρακτικά, ή τη σύμβαση μίσθωσης επίσης όταν μετά την κοινοποίηση στον τελευταίο πλειοδότη της εγκριτικής επί του αποτελέσματος της δημοπρασίας αποφάσεως δεν προσέλθει αυτός εμπροθέσμως για την σύνταξη και υπογραφή της σύμβασης.

Στην περίπτωση (β) η δημοπρασία, επαναλαμβάνεται εις βάρος του τελευταίου πλειοδότη και του εγγυητή αυτού, ως ελάχιστον δε όριο προσφοράς ορίζεται το επ' ονόματι τούτου κατακυρωθέν ποσόν, δυνάμενο να μειωθεί με απόφασης του δημοτικού συμβουλίου.

Η επαναληπτική δημοπρασία γνωστοποιείται με περιληπτική διακήρυξη του δημάρχου αναφερομένης στους όρους της πρώτης διακήρυξης και δημοσιευομένης, πέντε (5) τουλάχιστον ημέρες προ της ημέρας της διενέργειας της δημοπρασίας, διεξάγεται δε σύμφωνα με τα όσα αναφέρθηκαν.

Η επανάληψη της δημοπρασίας ενεργείται με βάση τη δοθείσα τελευταία προσφορά κατά την προηγούμενη δημοπρασία.

**Άρθρο 22**

Ο μισθωτής εξέτασε το μίσθιο και το βρήκε της τελείας αρεσκείας του και απολύτως κατάλληλο για τη χρήση που το προορίζει. Ο Δήμος Καβάλας παρέδωσε το μίσθιο στο μισθωτή σε άριστη κατάσταση και δεν υπέχουν καμίας ευθύνης για τυχόν επισκευές του, έστω αναγκαίες ή από λόγο ανωτέρας βίας απορρέουσες, όλες δε οι επισκευές θα βαρύνουν αποκλειστικά και μόνο το μισθωτή.

**Άρθρο 23. Πληροφόρηση ενδιαφερομένων**

Πληροφορίες για τη δημοπρασία παρέχονται από το Γραφείο Εσόδων και Περιουσίας, Αδειοδοτήσεων και Ρύθμισης Εμπορικών Δραστηριοτήτων, κατά τις εργάσιμες ημέρες και ώρες στη διεύθυνση Κ. Παλαιολόγου 4 Καβάλα στο γραφείο Εσοδα 1 πρώτος όροφος , τηλέφωνο 2513500072 η 2513500071.

**Ο Δήμαρχος**

**Μουριάδης Θεόδωρος**